text: Redningsplan for Tønder Festival på plads
  25 november 2013 kl. 06.48
  Redningsplanen for Tønder Festival er nu endelig faldet på plads, så folkemusikfestival nummer 40 i rækken kan gennemføres i slutningen af august næste år.
  - Jeg er meget, meget glad og taknemmelig, siger formanden for Tønder Festival Fond, Stig Bang-Mortensen, i en pressemeddelelse efter Tønder Kommunes endelige tilsagn om at støtte festivalen.
  Byrådet i Tønder har bevilget et kontant tilskud på en million kroner og stillet en kommunegaranti på 1,67 millioner kroner. Garantien nedskrives efterhånden og udløber ved udgangen af 2015. Festivalen skal dokumentere en stram økonomisk styring og spare i alt en million kroner på driften i 2014 og 2015.
  
  Billetsalget begynder
  Redningsplanen skal sikre, at Tønder Festival kan komme ud af den akutte likviditetskrise.
  I 2012 igangsatte festivalen en flerårig plan for at modernisere og forandre festivalen.
  - Processen er stadig i gang, men det har vist sig, at der er langt større omkostninger forbundet med at vende skuden, end nogen kunne forestille sig, siger Stig Bang-Mortensen.
  Tønder Festival håbede på overskud i år, mens regnskabet ender med et underskud på 1,6 millioner kroner.
  Booking af musikprogrammet og den administrative og praktiske planlægning af næste års jubilæums-festival bliver nu sat i gang.
  Det forventes, at billetsalget til næste års festival kan begynde i december.
  